REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/473-21

3. decembar 2021. godine

B e o g r a d

ZAPISNIK

29. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 18. NOVEMBRA 2021. GODINE

Sednica je počela u 11 časova i 8 minuta.

Sednicom je predsedavao Veroljub Arsić, predsednik Odbora.

Pored predsednika, sednici su prisustvovali članovi Odbora: Dragomir Karić, Jasmina Karanac, Nenad Krstić, Vesna Stambolić, Snežana Petrović, Zoran Tomić, Ivana Popović, Snežana Paunović i Uglješa Marković.

Sednici su prisustvovali zamenici članova Odbora: Mirela Radenković (zamenik člana Odbora Aleksandre Tomić) i Mladen Bošković (zamenik člana Odbora Ane Beloice).

Sednici nisu prisustvovali članovi Odbora: Olivera Nedeljković, Tihomir Petković, Nataša Ljubišić, Vojislav Vujić i Ilija Životić, niti njihovi zamenici.

Sednici su, na poziv predsednika, prisustvovali iz Ministarstva finansija: Ana Vasović, rukovodilac u Sektoru budžeta, Marija Filipović, viši savetnik u Sektoru budžeta i Dušanka Demić, samostalni savetnik u Sektoru budžeta; iz Ministarstva privrede: Milan Ljušić, državni sekretar; iz Ministarstva rudarstva i energetike: Maja Matija Ristić, sekretar Ministarstva; iz Ministarstva trgovine, turizma i telekomunikacija: Jasna Dobrosavljević, sekretar Ministarstva, Jelena Milenković Orlić, pomoćnik ministra u Sektoru za turizam, Jovan Stojić, pomoćnik ministra u Sektoru za normativne, upravne i poslove evropskih integracija i Tanja Krasojević, rukovodilac Grupe; iz Privredne komore Srbije: Aleksandra Grujić i Bojana Todorović, samostalni savetnici.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o budžetu Republike Srbije za 2022. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija, koji je podnela Vlada (broj 400-1955/21 od 4. decembra 2021. godine).

Prva tačka dnevnog reda - **Predlog zakona o budžetu Republike Srbije za 2022. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija**

Odbor je razmotrio Predlog zakona o budžetu Republike Srbije za 2022. godinu u skladu sa svojim delokrugom i, na osnovu člana 173. Stav 1. Poslovnika Narodne skupštine, podneo izveštaj Odboru za finansije, republički budžet i kontrolu trošenja javnih sredstava.

U uvodnom izlaganju Marija Filipović, viši savetnik u Sektoru budžeta, istakla je da su Predlogom zakona o budžetu Republike Srbije za 2022. godinu predviđeni ukupni prihodi i primanja u iznosu od 1516,9 milijardi dinara što predstavlja povećanje od 1, 9% u odnosu na rebalans budžeta iz oktobra 2021. godine, dok su ukupni rashodi i izdaci 1717, 05 milijardi dinara što predstavlja smanjenje od 4,23% u odnosu na rebalans budžeta iz 2021. godine. Ukupan budžet Ministarstva privrede iznosi 36,491 milijardi dinara. Veći deo sredstava od tog iznosa je opredeljen za prevenciju posledica pandemije Kovid 19, ulaganja od posebnog značaja, osnivački ulog Republike Srbije u privrednim društvima i podršku razvoju preduzetništva. Kada je reč o Ministarstvu rudarstva i energetike budžet je 19,153 milijardi dinara. Najviše sredstava opredeljeno je za subvencije javnih preduzeća za podzemnu eksplotaciju uglja Resavica, energetski ugroženog kupca, finansiranje obaveznih rezervi nafte i derivata nafte, izgradnju gasnog interkonektora Srbija-Bugarska, a za energetsku efikasnost je opredeljeno oko 2 milijarde dinara. Kada je reč o budžetu Ministarstva trgovine, turizma i telekomunikacija, iznos je 6,2 milijardi dinara. Najviše sredstava opredeljno je za izgradnju široko pojasne komunikacione infrastrukture u ruralnim predelima Republike Srbije u ukupnom iznosu 1, 613 milijardi dinara, što predstavlja novinu u odnosu na prethodni budžet. Takođe, odvojena su sredstva za vaučere za domaći turizam.

Milan Ljušić, državni sekretar u Ministarstvu privrede, izneo je da, kada je reč o Predlogu zakona o budžetu za 2022. godinu, na razdelu Ministarstva privrede je opredeljeno 35,9 milijardi dinara. Budžet Ministarstva je izrazito razvojni, s obzirom da je 85% sredstava usmereno za podršku privredi, oednosno 30,4 milijardi dinara. Za direktne investicije i ulaganja od posebnog značaja izdvojeno je 20 milijardi dinara, a za podršku razvoju preduzetništva kroz sve uredbe iz delokruga Ministarstva privrede, 2,54 milijarde dinara. Za narednu godinu za sredstava za likvidnost u privredi odvojeno je 6 milijardi dinara. Sektor za infrastrukturu je obezbedio za projekte i mere regionalnog razvoja 1,1 milijardu dinara. Za postupak privatizacije za pomoć firmama je opredeljeno 750 miliona dinara. U 2021. godini u Sektoru za kvalitet i bezbednost proizvoda, za ispunjenje obaveza tehničkih zahteva za proizvode i usluge opredeljeno je 50 miliona dinara, kao nova mera podsticaja koja će se od naredne godine uvesti kao praksa za naredne budžete. Ostatak sredstava je opredeljen za tekuće poslovanje Ministarstva privrede, kao i za finansiranje agencija koje se nalaze u nadlažnosti Ministarstva privrede.

Maja Matija Ristić, sekretar Ministarstva rudarstva i energetike, istakla je da je na Razdelu 28-Ministarstvo rudarstva i energetike, opredeljeno ukupno 19 milijardi dinara. Za Upravu za rezerve energenata opredeljeno je 5 milijardi i 39 miliona dinara. To su obavezne rezerve nafte, derivata nafte i prirodnog gasa. Obavezne rezerve obezbeđuju energetsku stabilnost i energetsku bezbednost u slučaju energetske krize. U okviru Uprave, za izgradnju rezervoara skladišta derivata nafte u Smederevu opredeljeno je milijardu i 225 miliona dinara. U Upravi za finansiranje i podsticanje energetske efikasnosti opredeljeno je oko 2 milijarde dinara za meru obezbeđenja solarnih panela za toplu vodu, zamenu prozora i vrata. Mera je prvi put uvedena ove godine i od građana je odlično prihvaćena. Kada je reč o subvencijama, važna mera je subvencija za ugroženog kupca, koja treba da doprinese smanjenju energetskog siromaštva. Postoji određena kategorija ljudi koja ne može da plati svoje račune ili nema pristup toplotnoj energiji i gasu. Tu meru država subvencioniše poslednjih sedam ili osam godina. Mera se proširuje i na oblast gasa i na oblast toplotne energije, tako da su tu obezbeđena sredstva od milijardu i 300 miliona dinara. Za ovu meru neophodno je još 2 milijarde i 300 miliona dinara. Izrazila je nadu da će se otvarati mogućnost kroz bilansni prostor da se mera podrži u punom obimu. Važan projekat je izgradnja gasnog interkonektora Srbija-Bugarska, gde je obezbeđeno 4 milijarde i 381 milion dinara iz različitih izvora iz budžeta, IPA projekata, kredita. Projekat je važan u smislu novih strateških dokumenata koje Ministarstvo priprema i sa kojim će Odbor za privredu biti upoznat sledeće godine. To su dva dokumenta: Strategija razvoja energetike do 2040. godine sa projekcijama do 2050. godine i Zelena agenda, koja treba da obezbedi oko 9 milijardi dinara za projekte u oblasti obnovljivih izvora i energetske efikasnosti za Zapadni Balkan. Neophodno je smanjiti emisije štetnih gasova za određene procente koji su navedeni u dokumentima, mora se razmišljati u pravcu zelene energetske tranzicije, napuštanja proizvodnje električne energije iz lignita, povećanje obnovljivih izvora energije. Istakla je da do 2030. godine treba da se usvoji dokument Integrisani nacionalni klimatski i energetski plan.

Jasna Dobrisavljević, sekretar Ministarstva trgovine, turizma i telekomunikacija, istakla je da budžet za narednu godinu iznosi 6,2 milijardi dinara posmatrajući sve izvore finansiranja. Ako se posmatra samo jedan izvor, iz budžeta Republike Srbije, budžet je 4,2 milijarde, što je mnogo manje u odnosu na 2021. godinu. U odnosu na poslednji rebalans, prema kome je opredeljeno 13 milijardi dinara, procentualno umanjenje budžeta za narednu godinu je oko 67%. Razlog umanjenja je što je u toku 2021. godine pružena pomoć ugostiteljskoj i turističkoj privredi zbog pandemije virusa. Za te mere je izdvojeno oko 5,6 milijardi dinara. Novina je da je za narednu godinu u martu 2021. godine ratifikovan kredit od Evropske banke za obnovu i razvoj za razvoj infrastrukture u ruralnim predelima.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

-kada je reč o subvencijama za solarnu energiju, kolike su predviđene subvencije i za koliko solarnih panela;

-da li su subvencije za zelenu energiju ograničene na jedno lice, domaćinstvo ili preduzeće;

-da li je Strategijom razvoja energetike predviženo kada bi mogli da se očekuju subvencije za agro solarne panele;

-koliko iznosi potrošnja elektične energije u nominalnom i procentualnom u privredi, a kolika je potrošnja stanovništva od 2010. godine;

-da li su u budžetu za 2022. godinu predviđena sredstva za subvencije turističkim organizacijama, konkretno agencijama, ukoliko zaključuju aranžmane sa stranim operaterima i dovode turiste u Srbiju;

- kolika sredstva su predviđena za razvoj turizma u ruralnim sredinama;

- za koje namene se izdvaja 400 miliona dinara sredstava za rad Turističke organizacije Srbije u 2022. godini;

- da li se u Ministarstvu rudarstva i energetike razmišlja da se ukine moratorijum na izgradnju atomskih centrala;

- koliko je stambenih zajednica apliciralo za program potrošač-proizvođač električne energije.

Primećeno da se dosta gradi i da veliki broj zgrada i kuća ima instalirane solarne panele.

Radi povećanja energetske efikasnosti i korišćenja obnovljivih izvora energije, u toku 2021. godine su usvojena tri veoma važna zakona. Iznet je predlog da se napravi ozbiljnija saradnja Ministarstva rudarstva i energetike sa Ministarstvom finansija i sa Ministarstvom za državnu upravu i lokalnu samoupravu da se poveća energetska efikasnost objekata i poveća procenat učešća energije iz obnovljivih izvora.

Izneta je sugestija da da se obavežu turističke agencije koje su dobile subvencije da vrate novac građanima koji nisu mogli da realizuju svoja zamenska putovanja. Naveden je primer građanina koji je uplatio turistički aranžman za sebe i pokojnu suprugu koja je preminula od posledica virusa Kovid 19, koji do danas nije dobio povraćaj sredstava.

Vezano za energetsku efikasnost iznet je predlog da fabrike ili mali privrednici budu uključeni u subvencije za zamenu stolarije i za izolaciju.

Trgovište ima povoljnu klimu za postavljanje solarnih panela, jer nema velike površine poljoprivrednog zemljišta, koje bi mogli da se koriste u poljoprivredne svrhe. Opština je u brdsko-planinskom području i sva neiskorišćena površina je veliki energetski potencijal. Kada je reč o subvencijama za izgradnju solarnih panela, u opštinama koje spadaju u četvrtu grupu po razvijenosti, ne mogu da se finansiraju ove namene, jer su budžeti mali, po dva ili tri miliona evra. Više od 70% sredstava idu na plate i zarade. Kada je reč o trgovini i turizmu, predloženo je da svako ko dovede jednog turistu u Srbiju dobije subvenciju.

U odgovoru na postavljena pitanja izneto je da su agro solarni paneli budućnost da se ne zauzimaju korisne površine zemljišta. Ove godine su uključena samo domaćinstva, a mere podsticaja se rade kroz dva strateška dokumenta. Podstiče se postavljanje solarnih panela na krovovima zgrada javne vlasti. Subvencije na lokalnim nivoima vlasti odnose se na domaćinstva. Postoji veliko interesovanje. Za sada u ukupnim troškovima 50% učestvuju građani, 25% lokalna samouprava, a 25% republički budžet. U budućoj energetskoj tranziciji biće finansirani i agrosolarni paneli ispod kojih rastu biljke, odnosno poljoprivredna proizvodnja gde se smanjuju troškovi proizvodnje. Kada je reč o merama podrške, za sada se podstičju domaćinstva na zamenu stolarije i za izolaciju. Za Republiku Srbiju je važna energetska bezbednost i biće puno izazova u novim politikama i agendama.

Kada je reč o pomoći turističkim agencijama, za 2022. godinu nisu predviđena sredstva za pomoć ukoliko nemaju novac za povraćaj uplaćenih turističkih aranžmana putnicima koji nisu realizovali putovanja. Finansiraće se projektna aktivnost za dovođenje stranih turista, tzv. receptivni turizam, ali su umanjena sredstva u odnosu na 2021. godinu. Za dovođenje grupa stranih turista u Srbiju predviđeno je milion dinara. Ukoliko bude potrebno, u toku naredne godine izdvojiće se dodatna sredstva. Ove godine je izdvojeno pet miliona dinara. Za sprovođenje svih uredbi, kao i za apliciranje za kredite, sve turističke agencije moraju da ispunjavaju striktne uslove, koji su jasno definisani u javnim pozivima. Kada je u pitanju uredba koja se odnosi na zamenska putovanja, moći će da se produžava do 31.12.2022. godine. Putnici koji se odluče za povraćaj uplaćenog iznosa moći će da do 1. februara 2023. godine zatraže povraćaj uplaćenih sredstava. U periodu od januara do septembra, priliv od turizma je povećan za 52,2 % u odnosu na prošlu godinu. Mere su dale rezultate i turizam je preživeo zahvaljujući podršci države.

Razvoja ruralnog turizma je procvetao i Ministarstvo trgovine, turizma i telekomunikacije je 2021. godine predvidelo projekte koji će se odnositi na finansiranje odnosno sufinansiranje infrastrukturnih turističkih projekata kao i projekata za razvoj turističke ponude. Postoje jasni uslovi i kriterijumi koji definišu kako se može vršiti prijava za sredstva. Infrastrukturni projekti mogu da se realizuju putem konkursa ili preko kredita Fonda za razvoj. Bez razvoja infrastrukture nema razvoja turizma. Za konkurse su odvojena sredstva od 653 miliona 500 000 dinara, a za kredite 35 miliona dinara. Konkursi će biti raspisani početkom godine i na taj način se uspešno podržava razvoj privrednih društava i preduzetnika koji se bave turizmom i uslugama.

Na Razdelu-32 Ministarstvo trgovine, turizma i telekomunikacija, subvencije javnim preduzećima i organizacijama predviđen je ozbiljan izos za skijališta Srbije, za Staru Planinu. Odbor je posetio Golubački grad i to je ozbiljan kapacitet kada je turizam u pitanju. Izneto je mišljenje da 10 miliona dinara možda neće biti dovoljno za sva potrebna ulaganja za rešavanje problema održavanja Golubačke Tvrđave i Lepenskog Vira. Izneto je uverenje da sredstva predviđena za subvencije na Razdelu Ministarstva privrede na nisu mala i da će imati pozitivan efekat.

Izneto je da su javna sredstva su pod dve vrste kontrole: pod kontrolom su zakonitosti trošenja sredstava i pod revizijom svrsishodnosti i opravdanosti. To ocenjuje Državna revizorska institucija. Ako izdvajamo 400 miliona za propagandni materijal za Turističku organizaciju Srbije, to su značajna sredstva. Izneto je mišljenje da u budžetu za Ministarstvo trgovine, turizma i telekomunikacija, Turistička organizacija Srbije dobija velika sredstva i zatraženo da se Odboru dostavi preciznije definisana namena sredstava za rad TOS.

Izneto je mišljenje da je u interesu Srbije da aerodrom bude što opterećeniji letovima turista koji dolaze u Srbiju bilo na dva ili tri dana. Agencije koji unesu jedan dolar u našu zemlju treba stimulisati tri puta više nego agencije koje vode naše turiste u inostranstvo. Ni jedan dinar za promociju Srbije nije bačen, ali mora tačno da se zna gde ide svaki dinar. Izneto je mišljenje da resursi uglja nisu dovoljni za sledećih 25 godina i da je potrebno izgraditi atomsku centralu. Brojne su nuklearne elektrane u okruženju, Srbija je već kontaminirano područje i ne postoji smetnja za izgradnju nuklearne centrale, a najbolje su trenutno ruske centrale.

Odbor u svom delokrugu ima poslove privrede, energetike i turizma. U vršenju kontrolne funkcije ne samo da razmatra izveštaje o radu ministarstava. Izneto je mišljenje da Odbor ima pravo da razmatra i rad pojedinih subjekata u sastavu ministarstava. Predloženo je da se u svrhu promovisanja Turističke organizacije Srbije i upoznavanja rada Odbora sa radom TOS održi sednica Odbora sa ciljem da se Odbor upozna da li se sredstva racionalno troše, u koje svrhe i koji su efekti.

Izneto je da je jedan od glavnih problema koji su izneli zaposleni u Golubačkom Gradu i u Arheološkom nalazištu Lepenski Vir je problem nedostatka redovnog snabdevanja električnom energijom. Odbor je stekao utisak da ne postoji najbolja komunikacija između ministarstava u čijim nadležnostima je rešavanje ovog problema. Pozitivno je ocenjeno što je povećana stavka za izgradnju i nastavak projekta širokopojasnog interneta u ruralnim područjima. Turizam nisu samo veliki turistički centri, veliki potencijal je u ruralnim predelima. Da bi se kvalitetno bavili turizmom, potrebni su odrđeni preduslovi. Jedan od njih je pokrivenost internetom. Predlođeno je da se dugoročnom strategijom planiraju i sredstva za povećanje energetske efikasnosti privrednih društava i iz oblasti turizma. Upućena je sugestija da se povećaju podsticaji za smanjenje utroška energije u privrednim društvima.

Iznet je podatak da je Agencija za energetiku Republike Srbije pokrenula popstupak pred nadležnom elektrodistribucijom da se problem snabdevanja električnom energijom Golubačkog Grada sanira i očekuje se najkasnije do februara meseca iduće godine da će problem biti potpuno rešen.

Ministarstvo trgovine, turizma i telekomunikacija je ove godine budžetom dobilo najmanje sredstava u odnosu na sva ova ministarstva, a mnogo polemike je izazvala stavka od 400 miliona dinara za TOS zbog toga što nije taksativno navedeno za šta će se sredstva potrošiti. Ocenjeno je da to nije jedina stavka u budžetu gde se ne zna gde novac ide, ali da to nije ništa sporno niti loše, jer bi dokument sa svim namenama svake stavke bio preobiman. Ocenjeno je da je potrebno da se Odboru dostavi informacija ukoliko je potrebno da se odgovorni pozovu na odgovornost na koji način se troše sredstva, odnosno da li su ona namenski utrošena.

Izneta je sugestija kad je u pitanju podizanje energetske efikasnosti, sektor privrede bi u nekom narednom periodu trebalo naći načina da se da podrška privredi posebno kada govorimo o energetskoj krizi koja je pred nama. Značilo bi velikim sistemima, a posebno malim privrednim društvima da nađu načina kako bi mogli da proizvode električnu i toplotnu energiju i ono što je potrebno i da na taj način kompezuju troškove. Dobar deo zgrada postoji sa ravnim krovovima gde postoji potencijal za postavljanje solarnih panela i onda sama stambena zajednica ima korist da bude proizvođač potrošač. Možda bi u nekom budućem periodu trebalo razgovarati ili naći načina preko Privredne Komore sa upravnicima zgrada da se održi edukacija koliko je ovo značajno.

Izneto je mišljenje da je zadatak Turističke organizacije Srbije da promoviše turističku ponudu, ali treba da bude zadatak i da kreira turističke ponude u manjim sredinama. Jedini planetarijum koji ima Srbija na žalost ne radi, niko se nije zainteresovao da pokrene inicijativu kod grada Beograda ili nadležnih ministarstava da se sanira zgrada u kojoj se nalazi jedini planetarijum. To je još jedan saržaj koji bi mogao da podigne kvalitet ponude Tvrđave Kalemegdan. TOS bi trebalo da se uključe i u praćenje aktivnosti na nivou lokalnih samouprava.

U odgovoru na postavljena pitanja, izneto je da je 10 miliona Skijalištima Srbije, za Staru Planinu, Golubac, Park Palić sredstva koja se unazad par godina izdvajaju. Za skijališta Srbije to su sredstva za tekuće poslovanje Ski centar Brezovica, plate zaposlenih, Stara Planina takođe za tekuće poslovanje, ove godine je bilo izdvojeno 20 miliona, sad je smanjeno na 10 miliona. Što se tiče Golupca, za tekuće poslovanje i plate zaposlenih i za redovne tekuće poslove, za Park Palić 10 miliona za rekonstrukciju parka. Svi mogu ponaosob da konkurišu na konkurse koje Ministarstvo sprovodi. Što se tiče TOS, sredstva su im umanjena za narednu godinu u odnosu na 2021. godinu za 50 miliona dinara. Prethodnih godina izdvajano je 450 miliona dinara. TOS nema svoje prihode, osim od prodaje suvenira, a najveći deo njihovih troškova ide na izradu propagandnog materijala, na učešće na sajmovima u inostranstvu. Razvijenije države imaju mnogo veće budžete. U procesu je i rebrendiranje celokupnog vizuelnog identiteta TOS, što je jedno od skupih i strateški važnih procesa. U februaru na sajmu turizma će biti prilika da se vidi novi vizueni identitet pod kojim će se Srbija promovisati svuda u svetu. Kada se bilo kakva vrsta sadržaja i rada pravca delovanja Turističke organizacije Srbije dogovara, pogotovo kada su strateški važne manifestacije kao što je Ekspo u Dubaiju, postoji intersektorski pristup i niko ne donosi neke odluke nasumično. To se razmatra na operativnim sastancima i to je pravilo. Predloženo je da TOS dostavi plan kako je isplanirala utrošak 400 miliona dinara. Srbija ulazi u integracione procese, promocija Srbije se diže na viši nivo i u tom smislu ocenjeno je da je 400 miliona malo, ali da Odbor apsolutno ima pravo da zna gde novac ide i kako se odluke donose. Podaci govore da turizam poslednjih godina je doneo najviše prosperiteta što se oslikava i kroz priliv u budžet. Samo uvećanje za poslednjih 6 meseci u odnosu na isti period prošle godine je 50,2 % više. Ono što je Strategija industrijskog razvoja, koja ima dve bitne komponente: cirkularnu ekonomiju i zelenu agendu. U skladu sa tim, Ministarstvo privrede je svoje programe i usmerilo u tom pravcu. 2,5 milijardi dinara za podršku razvoja preduzetništva se odnose na ta dva segmenta koja će Ministarstvo detaljnije da obrazložiti pred Odborom već naredne godine. Cena energije je veliki problem. Elektroprivreda je podigla cene za privredu i to više nije samo problem cene električne energije, već i sa trafostanicama. Ministarstvo trgovine, turizma i telekomunikacija sarađuje sa Fondom za razvoj već dugi niz godina oko plasiranja kredita za turističku privredu. Kroz programe se kreditiraju ugostiteljstvo i započinjanje biznisa u manjim sredinama.

Što se tiče nuklearnih elektrana, u strateškim dokumentima, Integrisanom planu za klimu i energetiku i Strategiju razvoja energetike, to ova dva dokumenta ne mogu da predvide dok postoji moratorijum. To su akti Vlade i Narodne skupštine i moraju biti usaglašeni sa zakonom. Ali u određenom scenariju predvideće se mogućnost izgradnji nuklearki posle 2040. godine, jer izgradnja nuklearnih elektrana dugo traje i mnogo košta. Sada nemamo stručni kadar, jer se zbog moratorijuma zapostavilo obrazovanje u oblasti nuklearne energije. Po nekim scenarijima, razmotriće se rezultati šta bi se dobilo sa nuklearkom kao zamenskim kapacitetom za ugalj i lignit. Do 2050. godine moramo da budemo klimatski neutralna zemlja što je cilj zbog zdrave životne sredine.

Svaka subvencija i dotacija bilo za skijališta, Staru Planinu, Golubac ili za Palić, kao i za Turističku organizaciju Srbije, radi se po posebnom aktu koji se usvaja na Vladi. Postoji Program rada sa Finansijskim planom za svaku godinu. Na sajtu Turističke organizacije Srbije postoji Program rada sa Finansijskim planom iz koga se mogu videti sve njihove aktivnosti, prihodi i rashodi.

U diskusiji su učestvovali Veroljub Arsić, Ivana Popović, Nenad Krstić, Dragomir Karić, Vesna Stambolić, Snežana Paunović, Jasmina Karanac, Zoran Tomić, kao i Jasna Dobrisavljević, Maja Matija Ristić, Milan Ljušić i Jelena Milenković Orlić.

Odbor je, u skladu sa članom 173. stav 2. Poslovnika Narodne skupštine, odlučio jednoglasno da predloži Odboru za finansije, republički budžet i kontrolu trošenja javnih sredstava da prihvati Predlog zakona o budžetu Republike Srbije za 2022. godinu, Razdeo 21– Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Veroljub Arsić, predsednik Odbora.

Sednica je zaključena u 13 časova i 13 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Veroljub Arsić